Document ID: 32005D0488

KOMISIJAS LĒMUMS
(2005. gada 6. jūlijs),
ar ko piešķir atbrīvojumus, lai sakārtotu dalībvalstu statistikas sistēmas atbilstīgi Eiropas Parlamenta un Padomes Regulai (EK) Nr. 501/2004 par valsts pārvaldes ceturkšņa finanšu pārskatiem
(izziņots ar dokumenta numuru K(2005) 1861)
(Autentisks ir tikai teksts angļu, čehu, dāņu, franču, grieķu, igauņu, itāliešu, latviešu, lietuviešu, poļu, slovāku, slovēņu, spāņu un vācu valodā)
(2005/488/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 10. marta Regulu (EK) Nr. 501/2004 par valsts pārvaldes ceturkšņa finanšu pārskatiem (1), un jo īpaši tās 6. panta 3. un 4. punktu,
ņemot vērā pieprasījumus, ko iesniegusi Čehijas Republika, Dānijas Karaliste, Vācijas Federatīvā Republika, Igaunijas Republika, Grieķijas Republika, Spānijas Karaliste, Francijas Republika, Īrija, Itālijas Republika, Kipras Republika, Latvijas Republika, Lietuvas Republika, Luksemburgas Lielhercogiste, Maltas Republika, Austrijas Republika, Polijas Republika, Slovākijas Republika un Slovēnijas Republika,
tā kā:
(1)
Regulas (EK) Nr. 501/2004 mērķis ir uzskaitīt un noteikt Eiropas kontu sistēmas (“EPS 95”) finanšu darījumu un finanšu aktīvu un pasīvu galvenos raksturlielumus valsts pārvaldes sektoram un katram valsts pārvaldes apakšsektoram. Dalībvalstīm katru ceturksni jānosūta Komisijai (Eurostat) dati, izmantojot pakāpenisku pieeju.
(2)
Tomēr saskaņā ar Regulas (EK) Nr. 501/2004 6. panta 3. un 4. punktu Komisijai ir tiesības piešķirt dalībvalstij vienu vai vairākus atbrīvojumus attiecībā uz regulā noteikto grafiku ceturkšņa datu iesniegšanai. Šos atbrīvojumus piešķir dažādiem nolūkiem un saskaņā ar dažādiem nosacījumiem.
(3)
Saskaņā ar Regulas (EK) Nr. 501/2004 noteikumiem vairākas dalībvalstu varas iestādes ar vēstuli ir pieprasījušas piešķirt atbrīvojumus, lai dotu tām iespēju sakārtot savas statistikas sistēmas atbilstīgi regulas prasībām.
(4)
Saskaņā ar Eurostat sniegto informāciju dalībvalstu pieprasījumi piešķirt atbrīvojumus ir saistāmi ar vajadzību būtiski pielāgot valstu statistikas sistēmas, lai tās pilnīgi atbilstu Regulai (EK) Nr. 501/2004. Tāpēc pieprasītie atbrīvojumi jāpiešķir pilnībā,
IR PIEŅĒMUSI ŠO LĒMUMU.
1. pants
Pamatojoties uz šā lēmuma pielikumā noteiktajiem nosacījumiem un ierobežojumiem, pielikumā uzskaitītajām dalībvalstīm piešķir atbrīvojumus, lai minētajām dalībvalstīm dotu iespēju sakārtot attiecīgās valstu statistikas sistēmas atbilstīgi Regulai (EK) Nr. 501/2004.
2. pants
Šis lēmums ir adresēts Čehijas Republikai, Dānijas Karalistei, Vācijas Federatīvajai Republikai, Igaunijas Republikai, Grieķijas Republikai, Spānijas Karalistei, Francijas Republikai, Īrijai, Itālijas Republikai, Kipras Republikai, Latvijas Republikai, Lietuvas Republikai, Luksemburgas Lielhercogistei, Maltas Republikai, Austrijas Republikai, Polijas Republikai, Slovākijas Republikai un Slovēnijas Republikai.
Briselē, 2005. gada 6. jūlijā

Labels: 4
19
10
12
18
15